b'\n_START_ARTICLE_\nBudslavo atlaidai\n_START_PARAGRAPH_\nBudslavo atlaidai (brus. \xd0\x91\xd1\x83\xd0\xb4\xd1\x81\xd0\xbb\xd0\xb0\xd1\x9e\xd1\x81\xd0\xba\xd1\x96 \xd1\x84\xd1\x8d\xd1\x81\xd1\x82) \xe2\x80\x93 kasmetiniai kataliki\xc5\xa1ki atlaidai, vykstantys Budslavo kaime, Minsko srityje, Baltarusijos \xc5\xa1iaur\xc4\x97s vakaruose, apie 120 km \xc4\xaf \xc5\xa1iaur\xc4\x99 nuo Minsko. Budslavo \xc5\xa0v\xc4\x8d. M. Marijos \xc4\x96mimo \xc4\xaf dang\xc5\xb3 ba\xc5\xbeny\xc4\x8dia yra nacionalin\xc4\x97 Dievo Motinos \xc5\xa1ventov\xc4\x97, turinti \xc5\xa0ven\xc4\x8diausios Mergel\xc4\x97s Marijos Dangun \xc4\x96mimo titul\xc4\x85. \xc4\x8cia gerbiama stebuklingoji Budslavo Dievo Motinos ikona. Baltarusijos glob\xc4\x97jos ikona pirm\xc4\x85 kart\xc4\x85 \xc5\xa1altiniuose pamin\xc4\x97ta 1613 m. Pagrindin\xc4\x97s i\xc5\xa1kilm\xc4\x97s \xc5\xa1ven\xc4\x8diamos liepos 2 d._NEWLINE_Stebuklingojo Dievo Gimdytojos Marijos paveikslo metiniai atlaidai, vykstantys Budslavo ma\xc5\xbeojoje bazilikoje, Minsko-Mogiliavo arkivyskupijoje, 2018 m. buvo \xc4\xafra\xc5\xa1yti \xc4\xaf UNESCO nematerialaus pasaulio paveldo s\xc4\x85ra\xc5\xa1\xc4\x85.\n_START_SECTION_\nAtlaidai\n_START_PARAGRAPH_\nBudslavo \xc5\xa0v\xc4\x8d. Mergel\xc4\x97s Marijos atlaidai \xc4\xafprastai sutraukia apie 30 t\xc5\xabkst. piligrim\xc5\xb3. Atlaiduose vietos arkivyskupas ir sve\xc4\x8diai aukoja \xc5\xa1v. Mi\xc5\xa1ias i\xc5\xa1 \xc4\xafvairi\xc5\xb3 kra\xc5\xa1t\xc5\xb3 atkeliavusiems piligrimams, vyksta procesija su u\xc5\xbedegtomis \xc5\xbevak\xc4\x97mis ir ne\xc5\xa1ama stebuklingojo paveikslo kopija. Po pagrindini\xc5\xb3 \xc5\xa1v. Mi\xc5\xa1i\xc5\xb3 vyksta eucharistin\xc4\x97 procesija._NEWLINE_Nuo XVII a. Baltarusijos tautos glob\xc4\x97jos paveikslas garsus d\xc4\x97l daugyb\xc4\x97s stebukl\xc5\xb3, o Budslavo vietov\xc4\x97 \xe2\x80\x93 kaip menam\xc5\xb3 Marijos apsirei\xc5\xa1kim\xc5\xb3 1588 m. liep\xc4\x85 vieta. Atlaiduose dalyvaujantys vietiniai gyventojai did\xc5\xbeiuojasi Marijos ikona, dalijasi apie j\xc4\x85 sukauptomis \xc5\xbeiniomis, svetingai priima piligrimus. Atvyk\xc4\x97liai Budslave su\xc5\xbeino apie baltarusi\xc5\xb3 vietinius papro\xc4\x8dius, atlaid\xc5\xb3 apeigas, vietin\xc4\x97s amatininkyst\xc4\x97s ir baltarusi\xc5\xa1kos virtuv\xc4\x97s papro\xc4\x8dius. _NEWLINE_Budslavo Marijos \xc5\xa1ventov\xc4\x97je 2013 m. lank\xc4\x97si popie\xc5\xbeiaus Pranci\xc5\xa1kaus ypatingas pasiuntinys, kardinolas Jean-Louis Tauran. Jis vadovavo Marijos paveikslo atve\xc5\xbeimo \xc4\xaf Budslav\xc4\x85 400 met\xc5\xb3 jubiliejaus u\xc5\xbedarymo Mi\xc5\xa1ioms ir paved\xc4\x97 Baltarusij\xc4\x85 Dievo Motinos globai.'